Tienermeisie deur honde aangevalFoto verskaf deur Rescue Care ŉ Tienermeisie is in ŉ ernstige toestand nadat sy Maandag in Sydenham in KwaZulu-Natal deur twee honde aangeval is. Garrith Jamieson, woordvoerder van Rescue Care, het gesê die meisie is omstreeks 13:30 deur twee pitbull-terriërs aangeval. “Die meisie het op die gras gelê toe paramedici by die toneel aangekom het. Hulle het haar op die toneel gestabiliseer en haar daarna na ŉ nabygeleë hospitaal gehaas vir dringende behandeling,” het Jamieson gesê. Volgens hom het die twee honde vermoedelik uit ŉ nabygeleë erf ontsnap voor hulle die meisie aangeval het. “ŉ Polisiebeampte het verby die toneel gery en stilgehou. Hy het die meisie bygestaan totdat paramedici opgedaag het.” Een van die honde is op die toneel doodgeskiet. Die tweede hond het weggehardloop.